П Р О Т О К О Л   № 3
от заседание на Комисията по
предотвратяване и установяване на конфликт на интереси и взаимодействие с Инспектората към Висшия съдебен съвет,
проведено на  28 януари  2013 г.

Днес, 28 януари 2013 г., понеделник, от 10.00 ч. в Заседателната зала в сградата на Висшия съдебен съвет се проведе среща на:
Комисията по предотвратяване и установяване на конфликт на интереси и взаимодействие с Инспектората към ВСС в състав: председател – Незабравка Стоева и членове Васил Петров, Галина Карагьозова, Калин Калпакчиев и Камен Ситнилски. 
и Комисията за предотвратяване и установяване на конфликт на интереси с представители: председател Филип Златанов и членове Катя Станева и  Николай Николов
на тема: „Очертаване на формите и насоките на взаимодействие между Комисията по предотвратяване и установяване на конфликт на интереси и взаимодействие с Инспектората към ВСС и Комисията за предотвратяване и установяване на конфликт на интереси”,
в изпълнение на т. 13 от Годишната програма за дейността на Комисията по предотвратяване и установяване на конфликт на интереси и взаимодействие с Инспектората към ВСС.
Госпожа Незабравка Стоева и г-н Филип Златанов представиха членовете на двете комисии след което бяха обсъдени формите и насоките на взаимодействие между двете комисии в съответствие с мерките, заложени в Годишната програма за дейността на Висшия съдебен съвет и Годишната програма за дейността на Комисията по предотвратяване и установяване на конфликт на интереси и взаимодействие с Инспектората към ВСС. Конкретизирането на предстоящите съвместни дейности ще се извърши с разработването и приемането на споразумение за взаимодействие между двете комисии. Като основни приоритети на взаимодействието между двете комисии се очертаха набелязването на проблемите при декларирането на несъвместимост и частни интереси и определяне на кръга дейности и обстоятелства, които биха могли да доведат до конфликт на интереси по отношение на магистратите в съдебната система, като елемент на подготовката на указания относно прилагането на тези текстове от ЗПУКИ. След изготвянето на указанията ще бъде съставен график за провеждане на регионални обучителни семинари по апелативни райони за даване на методически указания за прилагането на ЗПУКИ. С набелязването и изпълнението на конкретните мерки и дейности в резултат на съвместната работа на двете комисии се очаква да се постигне превенция на конфликта на интереси в съдебната система и да се очертаят основните проблеми при тълкуването и прилагането на ЗПУКИ с оглед поетия ангажимент от страна на Комисията за предотвратяване и установяване на конфликт на интереси за иницииране на законодателни промени в ЗПУКИ, заложено и в Графика на неотложните мерки и действия на правителството и органите на съдебната власт за изпълнение на показателите за напредък в областта на съдебната реформа, борбата с корупцията и организираната престъпност за периода юли 2012 г. – декември 2013 г.

ПРЕДСЕДАТЕЛ НА КОМИСИЯ ПО
ПРЕДОТВРАТЯВАНЕ И УСТАНОВЯВАНЕ 
НА КОНФЛИКТ НА ИНТЕРЕСИ И
ВЗАИМОДЕЙСТВИЕ С ИНСПЕКТОРАТА 
КЪМ ВИСШИЯ СЪДЕБЕН СЪВЕТ:
/п/

НЕЗАБРАВКА СТОЕВА